Toto

I spillet Toto flyver det lille rumvæsen rundt til alverdens lande, oplever ting og lærer lidt om landene undervejs. Når programmet er startet, skal du klikke på det engelske flag for at få menuer og tekster på engelsk. Nu kommer et verdenskort frem på skærmen. Toto kan rejse til alle de gule lande. Klik fx på Mexico, så flyver Toto derhen. Imens kommer forskellige oplysninger om Mexico frem på skærmen. 

Når Toto er landet, går han til lufthavnens ankomsthal. Til venstre i billedet sidder en dame. Hvis du klikker på hende, får du en lille quiz, hvor du blandt flere ting skal finde dem, der hører til Mexico. Klikker du på spillemaskinen, kan du i Mexico spille Memory. Klik på Startknappen, vælg sværhedsgrad, og forsøg så at finde to ens kort ved at klikke på dem blandt dem, der dukker op på skærmen. Har du brug for hjælp, klikker du på spørgsmålstegnet. 

Når spillet er færdigt, kan du starte et nyt ved et klik på Startknappen eller forlade spillet ved at klikke på den lille tegning af en dør. Så kommer du tilbage til spillemaskinens skærm. Nu kan du klikke på globusen for at flyve videre til et andet land eller på flyvemaskinen for at vende tilbage til ankomsthallen. I ankomsthallen er der endnu et par ting at klikke på telefonen, fjernsynet og toiletdøren. Et klik på damen i midten sender Toto tilbage til hans ufo og verdenskortet, hvorfra nye lande kan besøges. Prøv fx Rusland, hvor der er en malebog, Nordpolen, hvor der leges med snebolde og bogstaver, eller Australien, hvor Toto skal finde ting med et forstørrelsesglas. Programmet forlades ved at klikke på tegningen af den lille dør, der er at finde på verdenskortet.

Systemkrav
Windows 3.1
486 CPU
8 MB ram